《山中寄及第故人》
唐代·王建

长长南山松，短短北涧杨。俱承日月照，幸免斤斧伤。

去年与子别，诚言暂还乡。如何弃我去，天路忽腾骧。

谁谓有双目，识貌不识肠。岂知心内乖，著我薜萝裳。

寻君向前事，不叹今异翔。往往空室中，寤寐说珪璋。

十年居此溪，松桂日苍苍。自从无佳人，山中不辉光。

尽弃所留药，亦焚旧草堂。还君誓已书，归我学仙方。

既为参与辰，各愿不相望。始终名利途，慎勿罹咎殃。

作者简介：王建（768年—835年），字仲初，颍川（今河南许昌）人，唐朝诗人。出身寒微，一生潦倒。曾一度从军，约46岁始入仕，曾任昭应县丞、太常寺丞等职。后出为陕州司马，世称王司马。与张籍友善，乐府与张齐名，世称张王乐府。